बोहैथि बोसोरनि 27 जानुवारियाव एन.डि.एफ.बि.नि मोनब्रै हानजा, दुलाराइ बर’ फरायसा आफाद आरो भारत सोरखारजों बिटिआर गोरोबथा जानानै थांदोंमोन। बे गोरोबथानि गेजेरजों सनितपुर आरो बिस्वनाथ जिलानि माखासे ओनसोलफोरखौ बिटिआर हालामआव सोस’नफानायनि बिथांखि दंखायो। आरो बिटिआर हालामनि बाहेरानि बर’फोरनि थाखाय बि.के.डब्लिउ.ए.सि. गावखुंथाइ गोहो दानानै होगोन होननानै MoSआव दंखायो। बेखौ लानानै बावैसो साननिफ्राय बिस्वनाथ आरो सनितपुर जिलानि माखासे सुबुंनि गेजेराव दानथे-बिदानथे जानायखौ फेस-बुक आरो खायसे ससियेल मेडियानि गेजेरजों नुनो मोनबोदों। बेनिनो मैया गहपुर हालामनि थागिबि बुधिराम बसुमतारिखौ बिटिआर सोस’ननायनि खामानिखौ हेंथा खालामनायनि सनदेआव बिथांनि न’आव थांनानै गाग्लोबहैयो। बेजों लोगोसे टि.भि., बावैसो सान सिगां फिसाजोआ आसाम सोरखारनिफ्राय आनन्द राम बरुवा बान्था मोननाय लेपटपजों लोगोसे न’खरनि बायदि-बायदि मुवा बेसादफोरखौ बुफाय-बुसि खालामबोयो। आरो बिथांनि बिमाखौबो बायदि-बायदि रावजों गाज्रि आखु दिन्थिबोयो।